करबाकेली इको ट्रेकमा पर्ने आलडाँडा
म्याग्दीको करबाकेली इको ट्रेकमा पर्ने सुन्दर पर्यटकीय स्थल आलडाँडा पर्यटकको पखाइमा छ । अन्नपूर्ण गाउँपालिका -८ मा पर्ने आलडाँडा सुन्दर पर्यटकीय गन्तव्य भए पनि प्रचारप्रसारको अभावमा ओझेलमा परेको छ ।
ठाकुरप्रसाद आचार्य म्याग्दी, बैशाख ५ गते । म्याग्दीको करबाकेली इको ट्रेकमा पर्ने सुन्दर पर्यटकीय स्थल आलडाँडा पर्यटकको पखाइमा छ । अन्नपूर्ण गाउँपालिका -८ मा पर्ने आलडाँडा सुन्दर पर्यटकीय गन्तव्य भए पनि प्रचारप्रसारको अभावमा ओझेलमा परेको छ । गुराँसे जङ्गल बीचमा रहेको आलडाँडाबाट गुर्जा, धवलागिरि, मानापाथी, निलगिरि, अन्नपूर्ण, माछापुच्छ्रे र मनास्लु हिमालको मनोरम दृष्यअवलोकन गर्न सकिन्छ । बिहानको सूर्योदय र साँझमा सूर्यास्तको सुन्दर दृश्यावलोकन गर्न सकिने आलडाँडा समुन्द्री सतहदेखि दुई हजार ६२० मिटर उचाइमा पर्दछ । आलडाँडालाई पर्यटकीय स्थलका रूपमा विकास गर्न गाउँपालिका र गण्डकी प्रदेश सरकार पर्यटन पूर्वाधार निर्माणमा जुटेका छन् ।  आलडाँडाबाट प्रसिद्ध पर्यटकीय स्थलहरू पुनहिल, घोडेपानी, मोहरेडाँडा र खोप्रा खयरलेक नजिक पर्दछन् । करबाकेली इको ट्रेक हुँदै आलडाँडा पुगेका पर्यटकहरू एकरात यहाँ बासबसेपछि चाहनाअनुसार पुनहिल, घोडेपानी, मोहरेडाँडा र खोप्रा खयरलेक जाने गर्दछन् । प्राकृतिक सौन्दर्यले भरिपूर्ण भए पनि प्रचारप्रसारको कमीले ओझेलमा परेको स्थानीय पर्यटन व्यवसायी भक्तबहादुर पुनले बताउनुभयो । कोरोना महामारीका कारण विगतमा पर्यटक आगमन कमी आएको र अहिले भने आन्तरिक पर्यटक आउनथालेको पुनले बताउनुभयो । स्वदेश तथा विदेशमा करबाकेली इको ट्रेकको प्रचारप्रसार गर्नसके आलडाँडामा पर्यटकको आगमनलाई बढाउन सकिने उहाँले सुनाउनुभयो । पर्यटकको सुविधाका लागि पुनले दुई वर्ष अघि करिब ४५ लाख रुपियाँ लगानी गरेर २० जना बास बस्न सक्ने क्षमता भएको  हिमालयन भ्यू एन्ड गेस्टहाउस समेत सञ्चालनमा ल्याउनुभएको छ । शान्त र मनोरम वातावरण भएकाले युवा घुम्न आउने गरेको उहाँले बताउनुभयो । राम्चे हुँदै मोटरसाइकलबाट यहाँ आउन सकिने भएकाले धेरैजसो युवा आउने गरेको उहाँको भनाइ छ । शान्त वातावरणमा रमाउन चाहनेका लागि आलडाँडा उपयुक्त स्थल भएको बताउनुहुँदै पुनले भन्नुभयो ‘‘यहाँ विदेशीभन्दा पनि आन्तरिक पर्यटक आउने गर्दछन् । मोहरे डाँडा, पुनहिल, घोडेपानी, खोप्रा र खयरलेक जानका लागि आलडाँडा संगमस्थल हो ।’’गाउँपालिकाले कार्यान्वयन गर्ने गरी गण्डकी प्रदेश सरकारले चालु आर्थिक वर्षमा करबाकेलीदेखि आलडाँडा हुँदै मोहरेडाँडासम्म पदमार्ग निर्माणका लागि ३० लाख रुपियाँ विनियोजन गरेको वडा नबर ८ राम्चेका वडाध्यक्ष खमबहादुर गर्बुजाले बताउनुभयो ।उपभोक्ता समिति मार्फत पदमार्ग निर्माण थालिएको उहाँको भनाइ छ ।  उहाँका अनुसार आलडाँडामा गुराँसको जङ्गलका साथै विभिन्न प्रजातिका वनस्पति, जडीबुटी, वन्यजन्तु र पन्छीहरूको पनि अवलोकन गर्न पाइन्छ ।करबाकेली इको ट्रेक र अन्नपूर्ण धौलागिरि सामुदायिक पर्यावरणीय पदमार्गमा पर्ने आलडाँडा, करबाकेही, राम्चे, नागी, मोहरेडाँडा, कालीदह, फूलबारी, पुनहिल, घोडेपानी, प्यारीबाराही र टिकोटको मध्य भागमा पर्ने आकर्षण पर्यटकीय स्थल भएको वडाध्यक्ष गर्बुजाले बताउनुभयो । 